**Η επιστολή διαμαρτυρίας του Δ. Υψηλάντη για το ψήφισμα της υποτέλειας**

*Προς την Γ' Εθνικήν Συνέλευοιν των Ελλήνων*

 *Και ως απλούς πολίτης και ως πρωταίτιος τον σημερινού αγώνος, χρεωστώ εις το Έθνος, εις την οικογένειάν μου, εις εμέ τον ίδιον να εκφράσω παρρησία τα φρονή­ματα μου εις μιαν κρίσιμον περίστασιν, εκ της οποίας κρέμαται η μέλλουσα τύχη της Ελλάδος.*

 *Η Εθνική Συνέλευσις, αποφασίζουσα να ζήτηση την μοναδικήν μεσιτείαν τον εν Κωνίπόλει πρέσβεως της Αγγλίας δια να σνμβιβάση την Ελλάδαν με τους τυράννους της, παρεκτρέπεται από τα ιερά χρέη της και από τον προς ον όρον της συγκροτή­σεως της. Ο λαός, κύριοι, του οποίου παρρησιάζετε το πρόσωπον, δεν σας έδωκε πληρεξουσιότητα να καταργήσετε την εθνικήν και πολιτικήν ανεξαρτησίαν του, αλλά να την στερεώσετε και να την διαιωνίσετε. Η ιστορία θέλει κρίνει μιαν ημέραν αδεκάστως την πράξιν σας. Η Ευρώπη, κύριοι, ησθάνθη παρά ποτέ ότι η υπόθεσις των Ελ­λήνων είναι αρκετά προχωρημένη, δια να μην υποπέση εφεξής εις τας εναντιότητας της τύχης. Και πώς γίνεται οι πληρεξούσιοι τον ιδίου αυτού έθνους δια μιας πράξεως ανηκούστου εις τα χρονικά των λαών, ν' αποδεικνύωσιν εις τον κόσμον ότι μόνοι αυ­τοί δεν γνωρίζουν αυτήν την αλήθειαν! Σας φοβίζει η πτώσις του Μεσολογγίου ; Αφιερωθήτε, ως και στας αρχάς του αγώνος, εις την χαρακτηριστικήν ενέργειαν και εις τον πατριωτισμόν των Ελλήνων, Το στήθος κάθε Έλληνος είναι δεύτερον Μεσολόγγιον. Σας θορυβεί η έλλειψις χρηματικών πόρων; Καταφύγετε εις την γενναιο-φροσύνην των πολιτών. Έλλην δεν εκώφευσέ ποτέ εις την φωνήν της πατρίδος. 'Εχομεν ανάγκην προστασίας; Ας καταφύγωμεν εις τους ηγεμόνας όλων των εθνών. Εξί­σου όλα έχουσι δικαιώματα εις την ευγνωμοσύνην μας. Αι περιστάσεις μας, αι θέσεις των εγγυώνται την επιθυμητήν βοήθειαν. Τα μεγάλα έθνη και οι καλοί πατριώται φαίνονται εις τας κρίσιμους περιστάσεις της πατρίδος των. Δούλος είνε εύκολον να γένη τις όταν θέλη. Αυθέντης είνε δύσκολον. Επιθυμούμεν την ειρήνην; Ας τρέξωμεν εις τα όπλα. Αν εξ εναντίας δια λόγους απόκρυφους εις εμέ η εθνική συνέλευσις επιμένη εις την προλαβούσαν απόφασίν της, κρίνω χρέος μου ιερόν και απαραίτητον να διαμαρτυρηθώ, ως και ήδη διαμαρτύρομαι επισήμως κατ' αυτής ενώπιον του Ελ­ληνικού λαού και όλων των λοιπών της χριστιανικής Ευρώπης, ως κατά μιας πράξε­ως παρανόμου, ανθελληνικής και. διόλου ανάξιας ενός έθνους, το οποίον υποδουλώθη μεν πολλάκις, πλην ποτέ δεν εσυμβιβάσθη με τους τυράννους του. Έλλην, όμως, και φίλος άδολος της ελευθερίας του έθνους μου, δεν θέλω λείψει να συναγωνισθώ μετά των λοιπών συναδέλφων μου, και να χύσω και την τελευταίαν ρανίδα του αίμα­τός μου, εν όσω διαρκεί ο υπέρ ανεξαρτησίας πόλεμος. Παρακαλώ δε να μοι δοθή επίσημον αντίγραφον της παρούσης μου διαμαρτυρήσεως.*

 *Μένω με το ανήκον σέβας.*

*Εν Πιάδα τη 12η Απριλίου 1826*

*Ο πατριώτης*

*Δημήτριος Υψηλάντης*

Σπ. Τρικούπης, *Ιστορία της Ελληνικής Επαναστάσεως,* τόμος 4, *σ*. 12-13

**Ε Ρ Ω Τ Η Σ Η**

 Με βάση τις ιστορικές σας γνώσεις και την παραπάνω πηγή να σχολιάσετε τους προβληματισμούς του Δ. Υψηλάντη για το ψήφισμα της υποτέλειας.